Dano ma dong onongo ryeko tye ki yomcwiny, ki dano ma dong olimo niang matut bedo kit meno.—Car. 3:13.
Omege ma gimiyo pwony i wi abam myero gunen ni Ginacoya obedo gin ma pire tek loyo ma gitiyo kwede i pwonygi. (Jon 7:16) Pi meno, myero igwokke mada wek dano pe guket tamgi i kom kit ma itye ka miyo ki pwonyi, gin mutimme i kwo kacel ki lapor ma itiyo kwede ma ka keto tamgi i Baibul. Dok bene wi myero opo ni kwano lok ki i Baibul pe rom ki pwonyo dano ki ngo ma tye i Baibul. Ki lok ada, ka ikwano wang ginacoya mapol adada, wi dano pe bipo iye. Pi meno, kwany kare me kwano tyeng moni, gonyone maber, tic ki lapor ma rwatte, ki dok tito kit ma watwero ketone kwede i tic. (Nek. 8:8) Temme me niang kit ma pwony meno rwatte kwede ki ginacoya ma kiketogi. Ma dong pire tek loyo, leg Jehovah wek okonyi me nywako tamme ma tye i Baibul.—Ejira 7:10. w17.09 24 ¶11-12
Wudwog bota, an bene abidwogo botwu.—Jek. 1:3.
I mwaka 537 ma peya kinywalo Kricito, jo pa Jehovah onongo cwinygi yom adada. Gubedo opii i Babilon pi mwaki 70, ento onongo dong gitye agonya! Cwinygi onongo yom me dok i Jerucalem me gero odoco ot pa Lubanga wek gibed ki kare me woro Jehovah. I nge mwaka acel, Luicrael guketo guti me te ot pa Lubanga. I nge mwaka 16, ot pa Lubanga onongo peya kityeko gerone. Onongo mitte ni kipo wi jo pa Lubanga wek gudok cen ka woro Jehovah ki dok guwek paro pi mitigi. Pi meno i mwaka 520, Jehovah ocwalo lanebi Jekaria wek opo wi Luicrael i kom tyen lok ma oweko kigonyogi ki i opii i Babilon. Tye me ur ni nying Jekaria gonye ni “Wi Jehovah Opo.” Kadi bed ni Luicrael wigi owil woko i kom gin ma Jehovah otimo pigi, ento Lubanga wiye pe owil. (Jek. 1:3, 4) Jehovah ocikke me konyogi me roco woro me ada. Ento en bene ocikogi ni ebiye worogi keken ka guwore ki cwinygi ducu. w17.10 15-16 ¶2-3
Wubed jo ma lukica ki cwiny maber; dano acel acel omyero otim ber bot lawote.—Ep. 4:32.
Ludiro ma gitye ki ngec i kom two wic giwaco ni ka wanyuto ni waparo pi jo mukene man konyo yot komwa dok yubo wat i kinwa. Ka ikonyo dano ma gitye ka deno can man weko ibedo ki yomcwiny, gen, pe itamo ni itye keni ki dok pe ibedo ki par mapol tutwal. Bedo ki cwiny me kica ber piri. Ka cwiny me mar cwalowa me konyo jo mukene, cwinywa pe ngoliwa kop pien nongo wangeyo ni watye ka timo gin ma Jehovah mito. Bedo ki cwiny me kica bikonyowa me bedo lunyodo, luot ki lurem mabeco. Medo i kom meno, jo ma pol kare giparo pi jo mukene bene pol kare kikonyogi ka gitye i peko. (Mat. 5:7; Luka 6:38) Kadi bed ni nyuto cwiny me kica ber piwa, ento tyen lok ma pire tek ma weko watimo meno aye pien wangeyo ni watye ka lubo lanen pa Jehovah ki dok keto deyo i kome. En aye Wang it me mar ki kica.—Car. 14:31. w17.09 14 ¶16-17